b'\n_START_ARTICLE_\nValkosilm\xc3\xa4tangara\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKooltaan valkosilm\xc3\xa4tangara on noin 18\xe2\x80\x9319\xc2\xa0cm. Sel\xc3\xa4st\xc3\xa4\xc3\xa4n lintu on v\xc3\xa4ritykselt\xc3\xa4\xc3\xa4n vaalean tuhkanharmaa ja p\xc3\xa4\xc3\xa4laki on oliivinvihre\xc3\xa4. Naama on v\xc3\xa4rilt\xc3\xa4\xc3\xa4n selk\xc3\xa4\xc3\xa4 tummemman harmaa ja silm\xc3\xa4n iiris on valkoinen. Vatsastaan valkosilm\xc3\xa4tangara on kellert\xc3\xa4v\xc3\xa4n oliivinvihre\xc3\xa4. Lajia ei voi sekoittaa muihin sen levinneisyysalueella tavattaviin lintuihin.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nKeski-Amerikassa valkosilm\xc3\xa4tangaraa tavataan Costa Ricassa ja Panamassa. Etel\xc3\xa4-Amerikassa se el\xc3\xa4\xc3\xa4 Andien l\xc3\xa4nsipuolella Kolumbiassa ja Ecuadorissa. Linnun elinymp\xc3\xa4rist\xc3\xb6\xc3\xa4 ovat purojen ja jokien varsilla sijaitsevat tiheik\xc3\xb6t, mets\xc3\xa4n reunat ja toisinaan my\xc3\xb6s metsien aukiot. Valkosilm\xc3\xa4tangaran elinymp\xc3\xa4rist\xc3\xb6t sijaitsevat yleens\xc3\xa4 alle 800 metrin korkeudella merenpinnasta.\n_START_SECTION_\nElintavat\n_START_PARAGRAPH_\nValkosilm\xc3\xa4tangarat el\xc3\xa4v\xc3\xa4t tiheik\xc3\xb6iss\xc3\xa4 \xc3\xa4\xc3\xa4nekk\xc3\xa4in\xc3\xa4, suurimmillaan 15 yksil\xc3\xb6n ryhmin\xc3\xa4. Lajin pesim\xc3\xa4kausi kest\xc3\xa4\xc3\xa4 helmikuusta toukokuulle. Valkosilm\xc3\xa4tangaran tukeva kuppimainen pes\xc3\xa4 sijaitsee k\xc3\xa4tkettyn\xc3\xa4 aluskasvillisuuden joukkoon.'